ADVANC เมินคลื่น 900MHz ลั่นเงื่อนไขไม่จูงใจ-ราคาประมูลไม่คุ้มต้นทุน
ADVANC เมินคลื่น 900MHz ลั่นเงื่อนไขไม่จูงใจ-ราคาประมูลไม่คุ้มต้นทุน 
8 ต.ค. 2561

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทยว่า บริษัทได้ตัดสินใจไม่เข้าร่วม ประมูลใบอนุญาตให้ใช้คลื่นความถี่สำหรับกิจการโทรคมนาคมย่าน 900 MHz ตามที่ประกาศโดยคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
ทั้งนี้ บริษัทได้พิจารณาหลักเกณฑ์และเงื่อนไขรวมถึงราคาของการประมูลในครั้งนี้ โดยมีการประเมินความคุ้มค่าทางการเงินและการลงทุน ประกอบกับการคำนึงถึงผลประโยชน์ที่ลูกค้าจะได้รับเป็นสำคัญ เมื่อพิจารณาถึงความสมเหตุสมผลและประโยชน์ในด้านต่าง ๆ แล้วนั้น บริษัทจึงตัดสินใจไม่เข้าร่วมการประมูล
สำหรับหลักเกณฑ์การประมูลคลื่น 900 MHz มีราคาเริ่มต้นประมูลอยู่ที่ 37,988 ล้านบาท งวดชำระ 4 งวด ขยายกรอบเวลาในการยื่นประมูลคลื่นความถี่กรณีไม่มีผู้ยื่นคำขอ หรือมีผู้ยื่นมาเพียงรายเดียวให้ขยายเวลาออกไป 7 วัน
โดยเปิดรับเอกสารคำขอวันที่ 1-8 ต.ค. ยื่นเอกสารคำขอวันที่ 9 ต.ค. ประกาศรายชื่อผู้ผ่านคุณสมบัติวันที่ 12 ต.ค. วันประมูล 20 ต.ค. ทั้งนี้ กรณีมีผู้ยื่นรายเดียว จะขยายเวลาออกไป 7 วัน เป็นวันที่ 28 ต.ค. และรับรองผลการประมูลวันที่ 31 ต.ค.61
ขณะที่ก่อนหน้านี้ บริษัท แอดวานซ์ ไวร์เลส เน็ทเวอร์ค (เอดับบลิวเอ็น) บริษัทย่อยของ ADVANC ชนะการประมูลคลื่นความถี่ย่าน 1800 MHz จำนวน 1 ใบอนุญาต ด้วยมูลค่า 12,511 ล้านบาท โดยเมื่อวันที่ 19 ก.ย. ที่ผ่านมา บริษัทได้นำเงินไปชำระค่าประมูล ในงวดที่ 1 จำนวน 6,693,385,000 บาท (รวมภาษีมูลค่าเพิ่ม) พร้อมหนังสือค้ำประกันของธนาคารจำนวน 6,693,385,000 บาท (รวมภาษีมูลค่าเพิ่ม)